
”Tiigi 2h ja 2k maa-ala detailplaneeringu kehtestamine”
kehtetuks tunnistamine
1. Asjaolud ja menetluse käik

Detailplaneering algatati 16.08.2007 Narva Linnavolikogu otsusega nr 332.  Algatamise ettepaneku on esitanud ArtDrive OÜ volituse alusel Alexander Kucher`i isikus. Detailplaneering võeti vastu Narva Linnavolikogu 25.09.2008 otsusega nr 290. Detailplaneering kehtestati 18.12.2008 Narva Linnavolikogu otsusega nr 387.
Detailplaneeringu koostamise eesmärgiks on kahe olemasoleva krundi liitmine, sihtotstarbe täpsustamine (ärimaa) ning ehitusõiguse määramine veoautode teenindushoone ehitamiseks (ehitusalune pindala 3980 m², max 2 korrust, kõrgus kuni 10 m). Lahendatakse juurdepääs Tiigi tänavalt ning luuakse 5 parkimiskohta sõiduautode ja 3 veoautode jaoks. Samuti lahendatakse maa-ala heakorrastus, likvideeritakse mõned puud ja nähakse ette uue kõrghaljastuse lisamine. Krundi perimeetril planeeritakse kuni 2 m kõrguse piirde paigaldamine. Määratakse tehnovõrkude asukohad ning nendega varustamine. Planeeritava ala pindala on ca 1,2 ha. 

11.11.2009 juhtis Ida-Viru Maavanem oma kirjas nr 1.2-38/4407-2 tähelepanu asjaolule, et Tiigi 2h ja 2k maa-ala detailplaneeringu menetlemise käigus ei ole läbitud Planeerimisseadusega (PlanS) § 23 lg 1 sätestatud planeeringu järelevalvet. Maavanem tegi ettepaneku tühistada planeeringu kehtestamise otsus ning jätkata seadusejärgset menetlusprotsessi sealt, kus see katkes. 
2. Õiguslikud alused
2.1.Kohaliku omavalitsuse korralduse seaduse § 33 lõige 1 kohaselt igaühel on õigus taotleda volikogult või valitsuselt nende poolt vastuvõetud õigusaktidesse muudatuste tegemist või nende tühistamist, kui nendega on seadusvastaselt kitsendatud tema õigusi.

2.2. Haldusmenetluse seaduse  § 64 lõige 1 kohaselt käesoleva jao sätteid kohaldatakse haldusakti kehtetuks tunnistamisele haldusorgani poolt. Kehtetuks tunnistamise kohta sätestatut kohaldatakse ka haldusorgani poolt haldusakti muutmise ja haldusakti kehtivuse peatamise suhtes. 
2.3. Haldusmenetluse seaduse § 68 lõige 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal. 
2.4. Vastavalt Haldusmenetluse seaduse § 70 lõikele 1 kehtetuks tunnistamine vormistatakse iseseisva haldusaktiga, mille kohta kehtivad kõik tavalisele haldusaktile kohaldatavad nõuded.
2.5. Kohaliku omavalitsuse seaduse § 22 lõige 1 punkti 33 kohaselt on Volikogu pädevus detailplaneeringu kehtetuks tunnistamine ning sellise detailplaneeringu kehtestamine, mille puhul planeerimisseaduse kohane järelevalve teostamine planeeringute koostamise üle on kohustuslik.
3. Otsus

Tunnistada kehtetuks Narva Linnavolikogu 18.12.2008 otsus nr 387 ”Tiigi 2h ja 2k maa-ala detailplaneeringu kehtestamine”.
4. Rakendussätted
4.1. Teha otsus teatavaks Alexander Kucher´ile ning avaldada ajalehes, milles Narva  linn avaldab ametlikke teateid.
4.2. Otsus jõustub seadusega sätestatud korras.
4.3. Otsust on õigus vaidlustada Tartu Halduskohtu Jõhvi kohtumajas 30 päeva jooksul alates jõustumisest.

